Notum sit omnibus tam præsentibus quam futuris, quod Sewinus Miles de Raico, pro anima patris sui Widonis, et pro anima sua, suorumque fidelium antecessorum, dedit Deo, et sancto Petro, et Besuensi Ecclesiæ in præsentia Domni Stephani Abbatis, et Monachorum, unum mansum de suo proprio fundo cum omnibus appendiciis suis, in villa, quæ Wascum curtis dicitur, de sylvis, de pratis, cum omni libertate, sub tali testimonio. Signum Sewini, et uxoris ejus, Widonis, qui est Dominus Fontis-vennæ, Oddonis de Bellomonte, Hugonis de villa, quæ Geniperias dicitur, Beraldi fratris ejus. Kalonis de Silviniaco, et aliorum multorum.